Lapių Šv. Jono Krikštytojo bažnyčia

Istorija

1639 m. Žemaičių kaštelionas Jonas Alfonsas Liackis ir žmona Joana Lapėse pastatė mūrinę bažnyčią, paskyrė kunigui pyliavą iš Lapių dvaro ir dovanojo Masteikių kaimą; įkurta parapija. Vėlesni Lapių savininkai bažnyčios nerėmė. 1732 m. ji tapo Karmėlavos filija. 1755 m. atimtas ir Masteikių kaimas.
1893 m. prašyta valdžios leisti padidinti bažnyčią. Po pakartotinių prašymų leidimas gautas tik 1898 m. Kunigas Andrius Rakauskas su parapijiečiais 1899 m. bažnyčią atnaujino ir padidino. Iki 1908 m. bažnyčioje įrengti Šv. Kazimiero ir Šv. Juozapo vitražai (aut. Vladislovas Pšibitnevskis, pagaminti Kauno dirbtuvėse). Tik 1926–1928 m. bažnyčioje pamaldos pradėtos laikyti lietuviškai. Apie 1935 m. klebonas Jonas Juodeika prie pradžios mokyklos įsteigė biblioteką-skaityklą.
1988 m. atliktas remontas. 1997 m. klebonas R. Skrinskas su parapijiečiais atnaujino bažnyčios išorę, o 1998 m. – vidų, vitražus ir altorius. Kultūros departamentas skyrė lėšų šlaito tvirtinimui ir šventoriaus tvorai.
1995 m. klebonu paskyrus kun. Robertą Gedvydą Skrinską, jo ir parapijiečių iniciatyva buvo padaryti sekantys darbai: Iškirta ir apipjaustyta daug šventoriaus menkaverčių ir nevietoje augančių medžių.  Atkurta katalikiška biblioteka.
Perdengtas skarda stogelis virš didžiųjų bažnyčios durų, padaryti nauji lietvamzdžiai bažnyčioje, ir pakeista dalis skardos ant stogo. Skardinimo darbus atliko meistras Algis Andriulionis iš Vilijampolės. Nudažytas stogas. 
Po įvairių prašymų 1996 m. LR Kultūros Ministerijos kultūros vertybių apsaugos departamentas skyrė 20 000 lt. šlaito sienelės, bokšto tvarkymo darbų projektavimui.1997/8 m. Kultūros Vertybių Apsaugos Departamentas skyrė 268,71 tūkst. lt. Tarp stataus šlaito ir bažnyčios šventoriuje buvo įrengti gelžbetoniniai poliai, pastatyta mūrinė tvora. Darbus atliko ,,Kauno restauratoriai.“
1997 m. buvo atmuštas atšokęs bažnyčios išorės sienų tinkas, jos pertinkuotos ir nupurkštos kalkių ir kreidos mišiniu. Sutvirtintas bažnyčios skylantis kampas, supilant į pamatus betoną. (ŠR zakristijos). Padarytas betoninis takas į kleboniją. Sienų tinkavimo mišinį ir betoną skylančiam kampui bei takui paaukojo UAB „Ašva“ (Vadovas V. Kantautas). Bažnyčią nupurškė Vladas Černiauskas. Pakeistos išpuvusios bažnyčios grindų lentos. Įdėtos papildomos grotos į zakristiją. Meistras Steponas Linkevičius.
1998 m. ištiesintas palinkęs bažnyčios bokšto kryžius. Pataisė Edmundas Kukcinavičius. Perdažytas bokštas ir stogas alyva su sidabro spalvos milteliais. Pastatyti suoliukai šventoriuje. Išliejo formas Domeikavoje Juozas Laurinaitis.
1998 m. bažnyčios vidus naujai išdažytas ir nubaltintos lubos. Meistras Juozas Vosylius. 
1998 Perdažyti šoniniai ir centrinis altoriai. Darbus atliko Ignas Stankus.
1998 m. prie didžiųjų durų ir varpinės lange įrengtos metalinės grotos. Darbą atliko ,,Kauno kalviai“, vadovas Ričardas Kriukelis.  
1999.04.25 Antrą kartą Lietuvoje buvo minima Gyvybės Diena. Po Šv. Mišių prelatas V. Jalinskas pašventino Vinco Kankalio darbo ąžuolinį paminklą nukankintiems negimusiems vaikams atminti, pastatytą klebono kun. Roberto Skrinsko iniciatyva.
2001 m. perdažytas bažnyčios stogas ir bokštas.
2003 m. klebono kun. R. Skrinsko iniciatyva prie kelio Kaunas – Žeimiai Kauno r. Kauno r. Savivaldybė pastatytė specialų informacinį ženklą „XVII a. kultūros paminklas – Lapių Šv. Jono Krikštytojo bažnyčia.“
2004 -2005 m. pakeisti bažnyčios langų rėmai. Stalius - Vladimiras Maksiuta.
2006 m. Stepas Krapas, Vladas Paulauskas, Stepas Linkevičius ir Kazys Skliaudys nukasė dalį grunto ir pakeitė bažnyčios grindis navose ir prie didžiųjų durų.

Architektūra

Bažnyčia turi renesanso architektūros bruožų, tačiau presbiterijos arka primena gotiką. Pamatai: akmens mūro. Sienos: molio plytų mūro, tinkuotos. Stogas: dvišlaitis, medinės konstrukcijos, dengtas skarda. Bažnyčia beveik kvadratinio plano, trinavė, halinė. Pagrindinis fasadas simetriškas. Ašyje išsikiša bokštas, kurio viršutinis tarpsnis yra medinis. Arka atskiria presbiteriją. Bokšto apatinį tarpsnį dengia kryžminiai skliautukai. Altoriai XIX a. neobarokinių formų.

Slenkantis šlaitas

2015 m. vasario 27 d. nuslinko dalis bažnyčią juosiančios tvoros. Dėl nestabilaus stataus šlaito keliamos grėsmės bažnyčiai, šalia pastatytas įspėjamasis ženklas. Prieš dešimtmetį  bažnyčios šventorius buvo sutvirtintas – į 6 m gylį buvo sukalta 12 polių, kurie tarpusavyje sujungti metaliniu tinklu. Nors situacija kiek pagerėjo, tačiau problema iš esmės nebuvo išspręsta.
2018 m. birželį, po kelerių metų pertraukos, titulinius atlaidus Lapių parapija vėl šventė su procesija sutvarkytame šventoriuje aplink bažnyčią.